Ο **Βοιωτικός Κηφισός** (παλαιότερα και Μαυρονέρι) είναι ποταμός της Στερεάς Ελλάδας με συνολικό μήκος 60 χλμ. Διαρρέει τμήμα των νομών Φωκίδας, Βοιωτίας και Φθιώτιδας και αρδεύει μεγάλες πεδινές εκτάσεις αυτών των νομών. Η συνολική έκταση της λεκάνης απορροής του Κηφισού είναι 1875,9 τ.χλμ.

Ο Βοιωτικός Κηφισός είναι ενταγμένος δίκτυο Natura 2000, μαζί με τις λίμνες Υλίκη και Παραλίμνη.

Γεωγραφικά στοιχεία
-------------------

Οι κύριες πηγές του Κηφισού βρίσκονται στους βόρειους πρόποδες του Παρνασσού ανάμεσα στα χωριά Πολύδροσος και Λιλαία. Στη συνέχεια ο ποταμός διαρρέει μία εύφορη κοιλάδα ανάμεσα στα όρη Καλλίδρομο και Παρνασσό. Στην περιοχή της Κωπαΐδας διακλαδίζεται σε κανάλια για την άρδευση του κάμπου. Το κύριο τμήμα του διαρρέει τη δυτική πλευρά της Κωπαΐδας και καταλήγει στην λίμνη Υλίκη. Οι εκβολές του Κηφισού στην λίμνη Υλίκη προέκυψαν μετά τα αποστραγγιστικά έργα που πραγματοποιήθηκαν κατά τον 19ο αιώνα στην λίμνη Κωπαΐδα. Μέχρι τότε ο Κηφισός χυνόταν στην Κωπαΐδα η οποία κατά την αρχαιότητα αναφερόταν και ως Κηφισσίς Λίμνη.

Παραπόταμοι του Κηφισού
-----------------------

Σημαντικότεροι παραπόταμοι του Κηφισού είναι οι ποταμοί Κανιανίτης και Αποστολιάς που πηγάζουν μεταξύ Γκιώνας και Οίτης, ο πρώτος κοντά στο χωριό Καστέλλια και ο δεύτερος κοντά στο χωριό Αποστολιάς. Οι δύο ποταμοί διαρρέουν τον κάμπο της Γραβιάς και συμβάλλουν στον Κηφισό λίγο ανατολικότερα του χωριού Πολύδροσος. Άλλος σημαντικός παραπόταμος είναι ο χείμαρρος που προέρχεται από την περιοχή του χωριού Μαυρονέρι Βοιωτίας και ονομάζεται Μαυρονέρι, όπως ονομαζόταν παλαιότερα και ο Κηφισός. 
Το Μαυρονέρι είναι μία από τις τρεις σημαντικότερες πηγές του Κηφισού. Νοτιότερα σημαντικός παραπόταμος είναι ο Μακρισαίος, που σχηματίζεται βόρεια της Λιβαδειάς και καταλήγει στον Κηφισό κοντά στο χωριό Άγιος Σπυρίδωνας. Ο Μακρισαίος δέχεται επίσης τα νερά του ποταμού Έρκυνα που πηγάζει από την Λιβαδειά. Άλλα μικρότερα ρεύματα που ενώνονται με τον Κηφισό είναι οι χείμαρροι: Λιβαδόρραχη, Ξηρόρεμα, Παλιαμπελόρρεμα, Αγοριανίτης, Μηλόρεμα, Κεραμιδίου, Μέλανας και Πλατανιάς στο Μαυρονέρι Βοιωτίας, οι περισσότεροι απ' τους οποίους πηγάζουν από τον Παρνασσό.

Εικόνες
-------

* Εικόνα του Κηφισού κοντά στον Άγιο Ανδρέα ΒοιωτίαςΕικόνα του Κηφισού κοντά στον Άγιο Ανδρέα Βοιωτίας
* Ο ποταμός Κηφισός κοντά στον Ορχομενό, σε πίνακα του 19ου αιώνα,του Edward DodwellΟ ποταμός Κηφισός κοντά στον Ορχομενό, σε πίνακα του 19ου αιώνα,του Edward Dodwell

Παραπομπές
----------

1. ↑  Πτυχιακή Εργασία, Ξενοφώντα Πάσουλα Αρχειοθετήθηκε 2014-02-11 στο Wayback Machine. «Γεωμορφολογική μελέτη τμήματος της υδρογραφικής λεκάνης του Βοιωτικού Κηφισού», Χαροκόπειο Πανεπιστήμιο, σελ 10
2. ↑  Υπουργείο τουρισμού Αρχειοθετήθηκε 2008-02-28 στο Wayback Machine. Περιοχές του δικτύου Natura 2000
3. ↑  Δήμος Ορχομενού - Αποξήρανση της λίμνης Κωπαΐδας[*νεκρός σύνδεσμος*]
4. ↑  Παυσανία, Ελλάδος περιήγησις/Βοιωτικά ἐξ Ἀκραιφνίου δὲ ἰόντι εὐθεῖαν ἐπὶ λίμνην τὴν Κηφισίδα--οἱ δὲ Κωπαί̈δα ὀνομάζουσι τὴν αὐτήν-- πεδίον καλούμενόν ἐστιν Ἀθαμάντιον: οἰκῆσαι δὲ Ἀθάμαντα ἐν αὐτῷ φασιν. ἐς δὲ τὴν λίμνην ὅ τε ποταμὸς ὁ Κηφισὸς ἐκδίδωσιν ἀρχόμενος ἐκ Λιλαίας τῆς Φωκέων καὶ διαπλεύσαντί εἰσι Κῶπαι
5. ↑  «Υπουργείο Υπουργείο Αγροτικής Ανάπτυξης - Βοιωτικός Κηφισός». Αρχειοθετήθηκε από το πρωτότυπο στις 25 Ιουνίου 2010. Ανακτήθηκε στις 4 Μαΐου 2009.

Εξωτερικοί Σύνδεσμοι
--------------------